EXIM BANK เปิด “ประกันส่งออกทันใจ SMEs”สมัครง่ายอนุมัติเร็ว คุ้มครองทันทีในอัตรา 85%
EXIM BANK เปิด"ประกันส่งออกทันใจ SMEs" บริการประกันส่งออกรูปแบบใหม่สมัครง่าย อนุมัติเร็วภายใน 1 วัน และคุ้มครองทันทีที่ได้รับอนุมัติในอัตรา 85% วงเงินสูงสุด 1 ล้านบาท
24 มิ.ย. 2559

นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย หรือ EXIM BANK เปิดเผยว่า บริษัทเปิดบริการใหม่ “ประกันส่งออกทันใจ SMEs (Instant SMEs Export Insurance) เพื่อตอบโจทย์ความต้องการของผู้ส่งออก SMEs ที่ต้องการความสะดวกรวดเร็วในการสมัคร อนุมัติ และความคุ้มครองผู้ซื้อเฉพาะรายที่อาจเพิ่งรู้จักและยังไม่คุ้นเคย เนื่องจากในภาวะปัจจุบันที่เศรษฐกิจโลกยังซบเซา แต่โอกาสทางการค้ายังมีอยู่มากขึ้นอยู่กับความสามารถในการแข่งขันของผู้ส่งออกไทย
ทั้งนี้ เครื่องมือหนึ่งที่จะช่วยให้ผู้ส่งออกไทยแข่งขันได้คือ การทำประกันการส่งออกทุกครั้งที่ส่งออก เพื่อป้องกันความเสี่ยงจากการไม่ได้รับชำระเงินค่าสินค้าจากผู้ซื้อในต่างประเทศ ทำให้ผู้ส่งออกกล้าเสนอเงื่อนไขการค้าที่ผ่อนปรนได้มากกว่าคู่แข่ง รวมทั้งกล้าค้าขายในตลาดใหม่หรือกับผู้ซื้อรายใหม่ที่ไม่คุ้นเคย โดยเฉพาะ SMEs ซึ่งมีฐานทุนทางธุรกิจไม่มากนัก
สำหรับบริการประกันส่งออกทันใจ SMEs เป็นบริการประกันการส่งออกรูปแบบใหม่ที่สมัครง่าย อนุมัติเร็วภายใน 1 วัน และคุ้มครองทันทีที่ได้รับอนุมัติในอัตรา 85% ของความเสียหายที่เกิดขึ้นจากการไม่รับชำระเงินค่าสินค้าจากผู้ซื้อในต่างประเทศ วงเงินสูงสุดถึง 1 ล้านบาท โดยคุ้มครองความเสี่ยงจากผู้ซื้อล้มละลาย ผู้ซื้อไม่ชำระเงินค่าสินค้า และความเสี่ยงทางการเมืองในประเทศผู้ซื้อ เช่น การควบคุมการโอนเงิน การห้ามนำเข้าสินค้า สงคราม จลาจล ปฏิวัติ รัฐประหาร
โดย EXIM BANK จะจ่ายค่าสินไหมทดแทนทันทีกรณีผู้ซื้อล้มละลาย และจ่ายภายใน 120 วันกรณีผู้ซื้อปฏิเสธการชำระเงินและอื่นๆ รวมทั้งติดตามหนี้ให้ บริการนี้เหมาะสำหรับผู้ประกอบการ SMEs ที่มีแผนจะส่งออกหรือกำลังจะส่งออก โดยมีมูลค่าการส่งออกแต่ละครั้งไม่สูงนัก หรือไม่ได้รับคำสั่งซื้อเป็นประจำ หรือผู้ประกอบการ SMEs ที่กำลังจะไปเจรจาการค้าที่งานแสดงสินค้าในต่างประเทศ และต้องการความคุ้มครองกรณีผู้ซื้อรายนั้นไม่ชำระเงินค่าสินค้าส่งออก เพื่อเพิ่มความมั่นใจในการเสนอเงื่อนไขการชำระเงินและตัดสินใจค้าขาย
“การออกแบบผลิตภัณฑ์ใหม่ในครั้งนี้เป็นผลจากปัจจุบันคู่ค้าในต่างประเทศจำนวนมากประสบปัญหาขาดสภาพคล่องทางการเงิน ทำให้มีความเสี่ยงที่จะไม่ได้รับชำระเงินค่าสินค้าจากผู้ซื้อในต่างประเทศเพิ่มสูงขึ้น โดยเฉพาะสาเหตุจากผู้ซื้อล้มละลาย ซึ่งข้อมูลจากสถาบันประกันการส่งออกชั้นนำของโลกระบุว่า ปัจจุบันมีบริษัทล้มละลาย 1 รายในทุก 3 นาที EXIM BANK จึงต้องการส่งเสริมให้ผู้ส่งออก โดยเฉพาะ SMEs ทำประกันทุกครั้งที่ส่งออก” นายพิศิษฐ์กล่าว
นอกจากนี้ EXIM BANK ตั้งเป้าจะขยายบริการดังกล่าวไปยังผู้ส่งออก SMEs โดยผ่านช่องทางใหม่ๆ นอกเหนือจากสำนักงานใหญ่และสาขา 9 แห่งของ EXIM BANK ในกรุงเทพฯ และต่างจังหวัด ประกอบด้วยช่องทางการให้บริการผ่านหน่วยงานภาครัฐและเอกชน อาทิ กระทรวงพาณิชย์ และผ่านสถาบันการเงินอื่นๆ ที่มีสาขากระจายอยู่ทั่วประเทศจำนวนมาก นอกจากนี้ EXIM BANK ยังจัดโปรโมชัน ลดค่าเบี้ยประกันสำหรับผู้ซื้อ 2 รายแรกในกรมธรรม์ จากราคาเต็ม 3,000 บาทต่อผู้ซื้อ 1 ราย เหลือ 1,500 บาท ณ บูท EXIM BANK ในงานออกบูทของธนาคารตลอดปี 2559 